Wuspěšny festiwalny debit ze sylnym serbskim podźělom
Budyšin (SN/bn). Prěni Budyski staroměšćanski festiwal „Woda – wuměłstwo – swětło“ je kónc tydźenja něhdźe 20 000 wopytowarjow na hasy, městna a někotryžkuli hewak schowany blečk sprjewineho města přiwabił. Wosebje dešćikojteje soboty dla drje njeje swjedźeń hłownje organizowacy turistiski zwjazk wočakowanu ličbu hosći docpěł, hladajo na wobstejnosće, wothłós a raz prěnički wuzběhujo pak zarjadowanje přiwšěm pozitiwnje hódnoći.
Zazběh festiwala tworješe dwójna wernisaža w Serbskim muzeju. Wjace hač 400 eksponatow swědčeše wo stawiznach póšty we Łužicy, při čimž je wuhotowace Budyske towarstwo filatelistow tež serbski aspekt wobkedźbowało. Tak wustaji mjez druhim taflu z dwurěčnymi kołkami kaž tež listowe znamki a pohladnicy ze serbskimi motiwami. Druha přehladka, wuhotowana wot towarstwa numismatikarjow, wěnowaše so měnam a wašnjam płaćenja minjenych 1 000 lět.
szl_Latn szl_Latn szl_Latn